Document ID: 31989R0765

*****
ΚΑΝΟΝΙΣΜΟΣ (ΕΟΚ) αριθ. 765/89 ΤΟΥ ΣΥΜΒΟΥΛΙΟΥ
της 20ής Μαρτίου 1989
για την τροποποίηση του κανονισμού (ΕΟΚ) αριθ. 1079/77 περί εισφοράς συνυπευθυνότητας και μέτρων προς διεύρυνση των αγορών στον τομέα του γάλακτος και των γαλακτοκομικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι, με τον κανονισμό (ΕΟΚ) αριθ. 1079/77 (4), όπως τροποποιήθηκε τελευταία από τον κανονισμό (ΕΟΚ) αριθ. 2234/88 (5), θεσπίστηκε εισφορά συνυπευθυνότητας που επιβαρύνει, καταρχήν, το σύνολο των ποσοτήτων γάλακτος που παραδίδονται στα γαλακτοκομεία καθώς και ορισμένες πωλήσεις γαλακτοκομικών προϊόντων στο αγρόκτημα·
ότι, σύμφωνα με το άρθρο 5γ του κανονισμού (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (6), όπως τροποποιήθηκε τελευταία από τον κανονισμό (ΕΟΚ) αριθ. 763/89 (7), η διάρκεια του καθεστώτος της συμπληρωματικής εισφοράς αυξήθηκε από πέντε σε οκτώ δωδεκάμηνες συνεχείς χρονικές περιόδους· ότι αποφασίσθηκε, επίσης, η παράταση της εισφοράς συνυπευθυνότητας και καθορίστηκε σε 2 % από 1ης Ιουλίου 1988· ότι φαίνεται συνεπώς σκόπιμο να αμβλυνθεί η επιβάρυνση των μικρών παραγωγών με μείωση του ποσοστού της εισφοράς συνυπευθυνότητας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1079/77, προστίθεται η ακόλουθη παράγραφος:
«4. Σε ό,τι αφορά τους παραγωγούς, των οποίων οι παραδόσεις κατά τους δώδεκα μήνες της τέταρτης περιόδου εφαρμογής του καθεστώτος συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 είναι μικρότερες ή ίσες με 60 000 χιλιόγραμμα, το ποσοστό της εισφοράς που προκύπτει από το άρθρο 2 του παρόντος κανονισμού και, ενδεχομένως, από την παράγραφο 3 του παρόντος άρθρου μειώνεται κατά 0,5 μονάδες κατά την έκτη περίοδο εφαρμογής της συμπληρωματικής εισφοράς.
Επωφελείται, επίσης, από αυτή τη μείωση των 0,5 μονάδων κάθε παραγωγός ο οποίος άρχισε ή ξανάρχισε τις παραδόσεις μετά την έναρξη της τέταρτης δωδεκάμηνης περιόδου, πριν από μια ημερομηνία που καθορίζει κάθε έτος το ενδιαφερόμενο κράτος μέλος, και του οποίου οι παραδόσεις που διαπιστώθηκαν ή, ενδεχομένως, εκτιμήθηκαν κατά τη διάρκεια του πρώτου έτους παραγωγής είναι μικρότερες ή ίσες με 60 000 χιλιόγραμμα.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Απριλίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1989.

Labels: 17
6